ธนารักษ์ขนที่ดินทำโลจิสติกส์รับเออีซี
ธนารักษ์พัฒนาที่ราชพัสดุ รับเปิดเออีซี สร้างศูนย์กระจายสินค้า เชื่อมด่านศุลกากรและท่าเรือ
18 เม.ย. 2556

ธนารักษ์พัฒนาที่ราชพัสดุ รับเปิดเออีซี สร้างศูนย์กระจายสินค้า เชื่อมด่านศุลกากรและท่าเรือ
นายนริศ ชัยสูตร อธิบดีกรมธนารักษ์ เปิดเผยว่า กรมธนารักษ์ได้ปรับแผนการบริหารจัดการที่ราชพัสดุใหม่ โดยจะต้องเป็นการพัฒนาเพื่อสนับสนุนโครงการด้านโลจิสติกส์รองรับการเปิดประชาคมเศรษฐกิจอาเซียน (เออีซี) ให้สอดคล้องกับแผนยุทธศาสตร์ของกระทรวงการคลังและของประเทศมากยิ่งขึ้น
ทั้งนี้ กรมธนารักษ์กำลังศึกษาความเป็นไปได้ในการคัดเลือกที่ราชพัสดุที่จะนำมาสนับสนุนโครงการด้านโลจิสติกส์ โดยจะคัดเลือกพื้นที่ที่มีความเชื่อมโยงกับหน่วยงานที่เกี่ยวข้อง เช่น กรมศุลกากรที่มีโครงการก่อสร้างด่านศุลกากรแห่งใหม่และปรับปรุงด่านศุลกากรเดิมเพื่อเพิ่มประสิทธิภาพการในด้านการให้บริการ ซึ่งได้รับการจัดสรรงบประมาณดำเนินการราว 1.2 หมื่นล้านบาท
สำหรับการเลือกที่ราชพัสดุที่จะนำมาสนับสนุนโครงการด้านโลจิสติกส์จะต้องมีศักยภาพและมีความเหมาะสมกับการดำเนินการในโครงการต่างๆ ได้ในอนาคต อาทิ โครงการศูนย์พักและกระจายสินค้า (คลังสินค้า) จะดำเนินการในแนวพื้นที่หรือเส้นทางเศรษฐกิจที่สำคัญๆ รวมถึงการจัดตั้งเขตปลอดภาษี (Free Zone) สำหรับการนำเข้าและส่งออกจะดำเนินการในพื้นที่ท่าเรือระหว่างประเทศและจุดผ่านแดนสำคัญ เช่น ท่าเรือน้ำลึกสงขลา และท่าเรือน้ำลึกภูเก็ต จุดผ่านแดนที่ จ.กาญจนบุรี (ด่านบ้านน้ำพุร้อนที่เชื่อมเส้นทางโครงการท่าเรือทวาย สหภาพเมียนมาร์)
นอกจากนี้ ยังมีโครงการที่จะพัฒนาปรับปรุงศักยภาพท่าเรือตามพื้นที่ในแนวเชื่อมสองฝั่งทะเลภาคใต้ ได้แก่ ท่าเรือน้ำลึกสงขลา จ.สงขลาท่าเรือปากบารา จ.สตูล และการพัฒนาปรับปรุงท่าเรือน้ำลึกภูเก็ตให้สามารถรองรับได้ทั้งเรือสินค้าและเรือท่องเที่ยว
นายนริศ กล่าวว่า กรมธนารักษ์มีแนวคิดให้โรงกษาปณ์หน่วยงานในสังกัดทำหน้าที่รับจ้างผลิตเหรียญกษาปณ์สกุลเงินตราต่างประเทศให้กับประเทศเพื่อนบ้านในภูมิภาคทั้งเมียนมาร์ ลาว กัมพูชา และเวียดนาม
“ประเทศเหล่านี้มีความต้องการใช้เงินโดยเฉพาะเงินเหรียญกษาปณ์เมื่อเกิดเออีซี เนื่องจากมีการค้าขายระหว่างกันเพิ่มมากขึ้น และประเทศต่างๆ เหล่านี้ไม่มีการใช้เหรียญกษาปณ์และไม่สามารถผลิตเหรียญกษาปณ์ขึ้นใช้เองได้” อธิบดีกรมธนารักษ์ กล่าวและยังมีความต้องการใช้เหรียญกษาปณ์ของประเทศไทย เพื่อรักษาค่าเงินในหลายๆ สกุลที่ใช้ในการติดต่อค้าขายระหว่างกัน ในเร็วๆ นี้จะหารือร่วมกับรอยัล มินท์ (Royal Mint) จากประเทศอังกฤษที่มีเทคโนโลยีและความเชี่ยวชาญในการผลิตเหรียญกษาปณ์ เพื่อร่วมลงทุนในการรับจ้างผลิตเหรียญกษาปณ์ให้กับประเทศในภูมิภาค